Għamilt ftit kontijiet dwar xi diskors li wasalli. Qabel żmien il-festi mort sal-kunvent tar-Rabat u sibt xi xogħol għaddej. Qaluli li kienu qegħdin ilestu l-kamra li fiha sejjer joqgħod l-Isqof Emeritus Pawl Cremona. Meta staqsejt meta kien hemm ħsieb li Mons. Cremona jitlaq id-dar ta' H' Attard u jmur jgħix ir-Rabat weġbuni li għadhom ma jafux. Persuna qaltli li Monsinjur Cremona kien fi ħsiebu jibqa' jgħix fid-dar ta' H' Attard sakemm jitħabbar l-Arċisqof il-ġdid u b' hekk il-ħaddiema tad-dar ma jsibux ruħhom ma jagħmlu xejn għal xi żmien. Din il-persuna li qaltli dan il-kliem ma hijiex xi awtorità, imma aktarx semgħet dan mingħand xi ħadd ieħor u jien qed nirrepeti bħal pappagall u xejn aktar. Madanakolu ma jfissirx li ma jistax ikun li dan il-kliem huwa minnu. Issa smajt li Monsinjur Cremona se jibda jgħix fil-kunvent Dumnikan tar-Rabat lejn l-aħħar ta' dan ix-xahar. Tgħid wasal biex jitħabbar Arċisqof ġdid? Tgħid sal-aħħar ta' Jannar inkunu nafu min sejjer ikun is-suċċessur ta' Mons. Cremona? Ma nafx, jien qed naqsam il-ħsieb tiegħi biss!
Arċisqof ġdid sal-aħħar ta' Jannar